**Rom. 12:17-21**

**“Moenie terugbaklei nie.”**Andries Burger, GK Pinetown, 3 Junie 2018

Kinders – Video clip van 2 boksers?

ŉ Ware geestelike lewe is om die wet van God uit te leef – om Hom lief te hê met jou hele wese en om ander mense so lief te hê as wat jy jouself het.

In Rom. 12 beskryf Paulus so ŉ lewe in vyf verhoudings, en vandag, en in die kleingroep besprekings in die week wat volg, fokus ons op die laaste van hierdie verhoudings.

Weens ons sondige natuur, sukkel selfs gelowiges, God se kinders, om hierdie verhoudings uit te leef soos wat Hy dit aan ons voorhou.

By die eerste vier verhoudings –

oorgawe aan God, nie gelykvormig aan die sondige wêreld nie, nugter selfbeeld en liefdesdiens aan ander gelowiges –

wíl ons dit graag doen, maar ons sukkel met die uitvoering daarvan.

Maar met die vyfde verhouding sukkel ons nie net met die uitleef daarvan nie –

Die probleem is baie erger – want ons wíl dit baie keer nie doen nie.

Kom ons lees wat God, deur Paulus aan ons voorskryf: **<< Lees Rom. 12:17-21>>**

Dit pas net nie by ons natuurlike aanvoeling van reg en regverdigheid nie. Dis mos nie regverdig nie? Moet ek die kwaad maar net oorsien en toelaat, maak of dit nie gebeur het nie? Nog erger ... om kwaad met goed te “beloon”?

Wat het dan geword van “... ŉ lewe vir ŉ lewe, ŉ oog vir ŉ oog en ŉ tand vir ŉ tand ...”? God het dit mos so in die Bybel voorgeskryf?

Dit resoneer baie beter met ons natuurlike reaksie teen onreg, nie waar nie?

Waarom leer Paulus nou iets anders en hoekom voel dit net nie reg nie?

Wel, Paulus leer nié iets anders nie.

Die oorsprong van die “... ŉ lewe vir ŉ lewe, ŉ oog vir ŉ oog ...” regsreël is Ex. 21:23 en Duet 19:21.

En die bedoeling is presies soos wat ons reg en regverdigheid aanvoel – dat ons reaksie teen kwaad, die straf van ŉ oortreding moet balanseer met die erns van die oortreding. En dit is steeds ŉ basiese regsbeginsel wat vandag steeds in ons howe geld.

Dink maar aan die straf van Oscar Pretorius wat meer gemaak is nadat die appèl geslaag het dat die aanvanklike straf te lig was vir die erns van die oortreding.

Beide gedeeltes (Ex 21 en Duet. 19) gee dit ŉ as algemene regsreël **vir die samelewing** (en nie vir individue teenoor mekaar nie).

En volgens Rom. 13:4 is die owerheid, die staat God se dienaar om sy voorgeskrewe “... ŉ oog vir ŉ oog ...” regsreël moet toepas.

Vir individue leer die Ou Testament presies dieselfde as wat Paulus hier in Rom. 12 leer.

In Lev. 19:18 staan dat individue nie wraak mag neem of ŉ grief mag koester nie, maar “jy moet jou naaste liefhê soos jouself.” (Die presiese woorde wat Jesus aanhaal as Hy die tweede deel van die wet opsom.)

Hoekom voel dit dan vir ons verkeerd dat ons kwaad nie in eie houtjie moet terug betaal nie?

Want ons wil self satisfaksie hê van straf wat volbring is.

Dit is verstaanbaar vir ons sondige natuur om hierna te hunker.

Ons sukkel om die reg aan God te gee om te straf soos en wanneer Hy wil.

Ons sukkel om los te kom van die sondige wêreld wat netso na eie satisfaksie soek.

En ons bly maar so baie van onsself dink dat dit ons toekom, dat ons dit verdien om die satisfaksie te ontvang van vergelding, van straf.

Maar dit is presies teen die eerste drie verhoudinge van ŉ ware geestelike lewe!

ONTHOU...

Ons moes elkeen met die alleverskriklikste straf van Godverlatenheid in die hel ontvang het.

Maar God oorwin ons kwaad met sy liefde, sy groot ontferming het ons daarvan bevry toe Jesus Christus in ons plek gestraf is.

En daarom, op grond van die groot ontferming van God,

moet ons juis oorgee en anders as die wêreld in nederige vertroue die reg en die wyse en die tyd van straf aan God oorgee.

Dit is presies wat hy in v. 19 staan, *“Moenie self wraak neem nie, geliefdes, maar laat dit oor aan die oordele van God.”*

Die oorspronklike gedagte van die vers is dat ons opsy moet staan vir God se reaksie teen die onreg.

Sien jy dat dit net moontlik is wanneer jy aan Hom oorgee in vertroue,

wanneer jy nie meer gelykvormig is aan die wêreld om te reageer soos “hulle” wil nie,

en dat jy nie meer soveel van jouself dink dat jou soeke na reg dringender en belangriker is as God sŉ?

Is dit moontlik om so te lewe? In ons self – nee. Deur bonatuurlike ingryp van Heilige Gees in ons – Ja.

Kom ons kyk byvoorbeeld na Josef se reaksie op die onreg wat Hom aangedoen is.

Josef was sy pa se lieflingseun want sy ma, Ragel, was Jakob se lieflingsvrou. En daarby was Josef die Here se genade aan Ragel nadat sy vir baie jare nie kon kinders hê nie.

Na Ragel se dood met haar tweede seun, Benjamin, se geboorte, het Jakob vir Josef so erg bederf dat hy ŉ irriterende bedorwe brokkie was wat heeltemal te veel van homself gedink het.

<<Lees Gen. 37:1-4>>

Drome en die betekenis van drome was ŉ belangrike deel van Josef se lewe. Eers sy eie drome en later die drome van die Egiptiese koning se bakker en skinker en natuurlik later die drome van die Farao self.

Josef se eie drome het die afguns van sy broers nog erger gemaak.

<< Lees Gen. 37:5-11>>

Dan stuur Jakob vir Josef stuur om inspeksie te gaan doen waar sy broers met die vee in die veld is. Dit is die laaste strooi en sy broers se afguns kook oor. Josef sy lydingspad begin...

Natuurlik is niks hiervan reg nie – sy broers is nie besig om die kwaad wat hulle ervaar met goed te oorwin nie – inteendeel. Kom ons lees wat gebeur toe Josef by sy broers in Dotan kom:

<<Lees Gen. 37:18-32>>

Josef se bevoorregte lewe stort in duie – gister nog sy pa se gunsteling, wat drome van sukses droom – nou vasgeboei as ŉ slaaf op pad na Egipte.

In Egipte word hy gekoop deur Potifar, wat die hoof was van die koning se lyfwagte.

Anders as wat jy dalk van ŉ bedorwe brokkie sou verwag werk Josef hard en die Here seën hom so dat Potifar om as sy persoonlike slaaf neem.

Later stel hy Josef aan oor die hele huishouding. Josef was suksesvol.

Dan lees ons in Gen. 39:6 dat Josef fris gebou was en mooi.

En dit bring moeilikheid omdat Potifar se vrou hom vir verlei. Maar Josef weerstaan dit omdat hy nie sy meester se vertrou wil misbruik nie, en omdat hy weet dit is sonde teen God (Gen. 39:9). Maar sy het aangehou dag vir dag... Toe sy en Josef eendag heeltemal alleen is gryp sy hom aan die klere, hy vlug buite toe maar ŉ stuk van sy klere bly agter. Sy gee finaal hoop op en luister nou na die kwaad wat sy vir Josef aandoen:

<<Lees Gen. 39:16-20b>>

Jy kan dink dat Josef seker erg ontsteld was oor die onreg van die vrou, en van Potifar wat haar dadelik glo. En seker sommer van voor af ontsteld oor die onreg van sy broers wat alles begin het.

Maar die Here is getrou en by hom sodat dit goed gaan met hom in die tronk. So goed dat die tronkbewaarder Josef in beheer plaas van al die gevangenes.

En toe die koning se bakker en skinker in die tronk beland, baie belangrike mense in daardie tyd, is dit Josef se bevoorregte werk om hulle te bedien.

Toe hulle droom, toe vertel hy vir hulle dat God die betekenis van drome verstaan, en God gebruik Josef om hulle drome uit te lê.

Die skinker se droom is baie positief dat hy vrygelaat sal word en weer in sy diens herstel sal word. Josef vra hom mooi om hom te onthou as hy weer by die koning is.

<<Gen. 40:14, 15>>

Jy kan jou Josef se verwagting indink. Hy was goed vir die skinker, hy het die goeie nuus bekend gemaak uit sy droom – een van die dae en die farao sal my genadig wees...

Maar helaas – weer onreg!

<< Lees Gen. 40: 23>>

Wat sou jy gedink het? Al weer onreg, sy broers... Potifar se vrou... die skinker...

Eers twee jaar later (Gen. 40:1), toe farao twee drome het wat niemand kon verstaan nie, toe eers onthou die skinker van Josef. Hy vertel vir farao van Josef en sy God wat die betekenis van drome verstaan. Josef word geroep, God maak die betekenis van die drome deur Josef bekend, en farao stel Josef aan oor die hele Egipte.

Toe die hongersnood ŉ paar jaar later toeslaan, kom Josef se broers kos koop in Egipte,

...by die broer wat hulle wou vermoor, wat hulle verkoop het as ŉ slaaf.

Die wiel draai, nie net het Josef se kinderdrome waar geword nie, hy het uiteindelik die kans om sy broers terug te kry.

Die verhaal van hulle ontmoeting gaan heen-en-weer waar hulle Josef nie erken nie, maar hy weet wie hulle is.

Toe hy uiteindelik vir hulle sê dat hy Josef is, is hulle so bang dat hulle nie ŉ woord uitkry nie!

Maar lees nou saam wat Josef sê oor die onreg wat hy moes verduur...

<<Lees Gen. 45:3-8>>

Sy perspektief en sy woorde is totaal teen alle menslike verwagting in!

In erkenning dat God in beheer is en hy homself aan Hom moet oorgee,

glad nie gelykvormig aan die sondige wêreld met sy soeke na wraak en vergelding nie,

sonder om van homself te veel te dink –

vergeld hy hom nie, antwoord hy nie die kwaad met kwaad nie –

maar met ŉ feesmaal, verlossing van ŉ honderdood.

En later by Farao die beste deel van die land te kom bly.

Hy oorwin die kwaad met die goeie.

Het jy agtergekom uit sy antwoord hoekom hy dit kon regkry?

“Julle het my verkoop... maar God het my voor julle uitgestuur ... Dit is nie julle wat my hierheen gestuur het nie maar God.”

Sy fokus is meer op God as op die onreg.

Die genade van God aan hom, maar eintlik aan die volk van God, is so baie dat hy met geen verwyt kyk na die onreg wat hy self in die proses moes verduur nie.

Trouens, hy vertel hoe God die onreg gebruik het om sy volk se lewe uit die dood van hongersnood te verseker.

Dit is die sleutel vir jou en my ook!

Dat ons gedagtes so vol sal wees van God se ontferming oor ons, hoe hy ons kwaad met goed oorwin het, dat daar nie nog plek oor sal wees om te dink aan eie onreg en eie vergelding nie.

Josef kon reeds sien hoe die Here se plan op die end uitgewerk het, maar ons kan meeste van die tyd nog nie sien hoe die onreg in ons lewe inpas in God se plan nie.

Vir ons is dit meeste van die tyd ŉ toets van hoeveel ons God vertrou, en glo dat die onreg teen ons ook uiteindelik op een-of-ander manier vir ons en belangriker nog, vir sy Koninkryk goed sal wees.

*Ek het iets daarvan beleef in 2006. Vir ŉ paar jaar reeds het ek geweet dat my werksituasie te veel is vir my om te kan hanteer.*

*Ek onthou dat ek vir ten minste ŉ jaar elke dag vier dinge vir die Here gevra het –*

*help my asseblief vandag om nie in te konk nie,*

*help my om vir ander wat net so swaar kry ŉ opbeuring te wees,*

*help my om te leer wat ek vandag moet leer*

*want is oortuig dat die Here altyd besig is om ons te skaaf en voor te berei vir iets waarvoor Hy ons in die toekoms wil gebruik, en –*

*Here verlos my hiervan, ek kan nie meer nie...*

*Maar dit was nie onreg nie, dit was beproewing, maar dit was nie iemand wat my kwaad aangedoen het nie. Dit het eers in Aug 2006 gekom.*

*Terwyl ek my lewe uitgiet vir die werk en die mense daar, roep my baas my in na nóg ŉ probleem in een van die aanlegte met twee boodskappe –*

*jy word onmiddellik uit jou pos geskors, en ek gaan jou optrede ondersoek.*

*“Bedoel jy, jy wil die situasie ondersoek, en dan oordeel of ek reg opgetree het?” “Nee, ek gaan nie die situasie ondersoek nie – net jou optrede.”*

*Vir sewe maande het ek daagliks werk toe gegaan maar in die opleidingsentrum in ŉ kantoortjie gewag.*

*Ek het natuurlik die situasie deeglik ondersoek en al die inligting gekry oor wat en waar en by wie dinge nie reg geloop het nie – niks by my en die mense wat aan my rapporteer nie.*

*My baas was glad nie daarop ingestel nie – net om van my ontslae te raak*

*(wat met die Here se genade nie verloop het soos my baas gehoop het nie).*

*In daardie tyd en die res van my lewe kon ek verbitter geraak het oor baie dinge – die ras verskil sou baie mense se kuite op ŉ kon laat trek het, netso wedywering vir loopbaangeleenthede – en seker nog ŉ hele paar ander.*

*Maar weet jy hoekom het ek nie toe nie, en al die jare daarna nog steeds op geen stadium enige woede of wraak gedagtes gehad nie?*

*Vir geen ander rede as daardie gebed – Here verlos my hiervan?*

*Natuurlik was die manier waarop Hy dit gedoen het ŉ verrassing en nie maklik om te sluk nie, maar dit was duidelik die Here wat my losgemaak het –*

*soos ek gevra het,*

*voordat ek ingegee het.*

*En wat Hy met die onreg gedoen het, of nog gaan doen – is sy besluit...*

Dit is nie natuurlik, of menslik om te doen wat die Here hier in Rom. 12 vra nie.

Dit is net moontlik as jy ook die kwaad en onreg in jou lewe beskou vanuit God se Koninkryksperspektief.

En dit kan jy net doen wanneer en in die mate waartoe

jy jouself, jou ideale en jou verwagtings, in vertroue heeltemal oorgee aan God, en

wanneer ons nie aan hierdie sondige wêreld gelykvormig is nie, en

wanneer ons nie te veel van onsself en ons “regte” dink nie.

En dit kan jy net regkry wanneer jy lewe op grond van, en as gevolg van, en in navolging van God se groot ontferming oor jou.

<< Lees 1 Pet. 2:19-25>>

*19Dit is genade as iemand die pyn van onverdiende lyding verduur omdat hy aan God getrou wil wees.*

*20As julle gestraf word wanneer julle oortree het, watter verdienste is daarin as julle dit verdra? Maar om lyding te verdra wanneer julle goed doen, dit is genade van God.*

*21Juis hiervoor is julle ook geroep, omdat Christus self vir julle gely en so vir julle 'n voorbeeld gestel het, sodat julle in sy voetspore kan volg.*

*22“Hy het geen sonde gedoen nie en uit sy mond het daar nooit 'n leuen gekom nie.”*

*23Toe Hy beledig is, het Hy nie terug beledig nie, toe Hy gely het, het Hy nie gedreig nie, maar alles oorgelaat aan Hom wat regverdig oordeel.*

*24Hy het self ons sondes in sy liggaam aan die kruis gedra. Daardeur is ons vir die sondes dood en kan ons lewe in gehoorsaamheid aan die wil van God. Deur sy wonde is julle genees.*

*25Julle het immers soos skape rondgedwaal, maar nou het julle teruggekom na julle Herder en die Bewaker van julle lewe.*

Om soos Jesus te lewe is ŉ ware geestelike lewe.

As jy dink en bely dat in Jesus Christus glo en ŉ dissipel van Hom is, dan is dit hoe jy moet lewe.

En daardie ‘bonatuurlike’ geestelike lewe begin by jou soeke na sy wil in die Woord,

om dit te lees, daaroor na te dink, daaroor te bid, te kom luister as sy woord verduidelik en toegepas word, wanneer ander gelowiges daarvan getuig, en

terwyl jy dit doen vernuwe die Gees van God jou denke sodat Hy jou verander (metamorfose) om in navolging van Christus, al meer soos Hy te lewe.

Oorgegee aan God,

nie gelykvormig aan die sondige wêreld nie,

nie te veel van jouself dink nie,

ander mense, veral gelowiges, te dien met liefde, en

om nie kwaad met kwaad te vergeld nie, maar om die kwaad te oorwin met die goeie.

Alles op grond van die groot ontferming van God oor jou.

Prys die Here deur ŉ ware geestelike lewe te leef in verwondering en blydskap oor sy ontferming.

Amen